กบข.10เดือนกำไร7.4%
กบข.ปลื้ม 10 เดือนผลตอบแทน 7.47% เตรียมปรับไส้ในการลงทุนให้ทันสถานการณ์ แผนปีหน้าลงทุนโภคภัณฑ์ตลาดหุ้นเกิดใหม่
21 ส.ค. 2554

กบข.ปลื้ม 10 เดือนผลตอบแทน 7.47% เตรียมปรับไส้ในการลงทุนให้ทันสถานการณ์ แผนปีหน้าลงทุนโภคภัณฑ์ตลาดหุ้นเกิดใหม่ 
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า ผลตอบแทนการลงทุนของ กบข.ในช่วง 10 เดือนสิ้นสุด ณ เดือน ต.ค. 2553 อยู่ที่ 7.47% ซึ่งสูงกว่าเงินเฟ้อและมากกว่าดอกเบี้ยเงินฝากเฉลี่ยของธนาคารพาณิชย์ขนาดใหญ่ 5 แห่ง 
สำหรับผลตอบแทนจากตลาดหุ้นในประเทศอยู่ที่ 35.8% ซึ่งสูงกว่าตลาดรวมซึ่งอยู่ที่ 35.27% ส่วนผลตอบแทนหุ้นต่างประเทศอยู่ที่ 0.95% 
“ผลตอบแทนที่ดีขึ้น เพราะได้รับอานิสงส์จากการปรับตัวดีขึ้นของตลาดหุ้นไทยและพันธบัตร เนื่องจากปีนี้ต่างชาติให้ความสนใจเข้าลงทุนในภูมิภาคเอเชียเป็นพิเศษ”
ณ สิ้นเดือน ต.ค. กบข.มีสินทรัพย์ภายใต้การบริหารรวม 4.85 แสนล้านบาท สัดส่วนการลงทุนเป็นตราสารหนี้ในประเทศ 88.12% หุ้นในประเทศ 10.47% ตราสารหนี้ต่างประเทศ 4.77% หุ้นต่างประเทศ 10.15% อสังหาริมทรัพย์ 3.64% นิติบุคคลเอกชนไทย 2.49%
สำหรับทิศทางการลงทุนช่วงที่เหลือของปีรวมถึงแผนลงทุนปีหน้า กบข.จะเริ่มมีการลงทุนในสินค้าโภคภัณฑ์ เช่น น้ำมันดิบ ทองแดง ดีบุก ตะกั่ว และลงทุนในพันธบัตรอ้างอิงอัตราเงินเฟ้อด้วย และจะลงทุนในตลาดหุ้นเกิดใหม่เพราะเศรษฐกิจดี และดีกว่าสหรัฐและยุโรป
เลขาธิการ กบข.กล่าวว่า ขณะนี้ กบข.อยู่ระหว่างการทบทวนการจัดสรรการลงทุนระยะยาวใหม่ (Strategic Asset Allocate) ซึ่งจะเปลี่ยนไส้ในการลงทุนเพื่อให้ทันกับสถานการณ์ต่างๆ ที่เปลี่ยนแปลงอย่างรวดเร็ว แต่ยังคงยึดหลักการลงทุนเดิมที่กฎหมายอนุญาตคือลงทุนในสินทรัพย์ที่มีความเสี่ยงต่ำไม่น้อยกว่า 60% และลงทุนในสินทรัพย์ที่มีความเสี่ยงสูงไม่น้อยกว่า 40% ซึ่งกรอบลงทุนใหม่จะใช้ในอีก 35 ปีข้างหน้า แต่ทุกปีคงจะมีการทบทวนใหม่ เพราะสถานการณ์ลงทุนเปลี่ยนเร็ว
นายยิ่งยง นิลเสนา รองเลขาธิการ กลุ่มงานบริหารเงินกองทุน กบข. กล่าวว่า กบข.ให้น้ำหนักเหนือตลาดสำหรับตลาดหุ้นไทย และที่ผ่านมามีทั้งซื้อและขายเพื่อปรับกลุ่มหุ้นลงทุน และแม้ว่าตอนนี้จะลงทุน 10% แต่ช่องในการเพิ่มและลดการลงทุนได้อีก 2.5% และปีหน้ายอมรับว่าการลงทุนหุ้นไทยในปีหน้าจะยากขึ้น
สำหรับดัชนีหุ้นวันที่ 15 พ.ย. สวิงขึ้นลง 20 จุด ซึ่งบ่ายมีแรงซื้อหุ้นพลังงานและปิโตรเคมี ไล่ดัชนีเป็นบวกและปิดที่ 1,029.14 จุด เพิ่มขึ้น 10.28 จุด หรือ 1.01% มูลค่าการซื้อขาย 34,072 ล้านบาท นักลงทุนไทยทั้งกองทุน สถาบัน พอร์ตเทรดโบรกเกอร์ พร้อมใจกันซื้อหุ้น ขณะที่ต่างชาติขายหุ้นออกสุทธิ 2,530 ล้านบาท
ทั้งนี้ ตลาดหุ้นรับข่าวมาตรการคุมอสังหาริมทรัพย์ และปัจจัยต่างประเทศไปหมดแล้ว ประกอบกับผลประกอบการไตรมาส 3 ออกมาส่วนใหญ่อยู่ในเกณฑ์ดี เป็นปัจจัยบวกกับตลาด